Title: ประกาศกระทรวงพลังงาน เรื่อง หลักเกณฑ์และวิธีการในการทดสอบและตรวจสอบระบบการขนส่งก๊าซปิโตรเลียมเหลวทางท่อ พ.ศ. 2561

ประกาศกระทรวงพลังงาน
เรื่อง
หลักเกณฑ์และวิธีการในการทดสอบและตรวจสอบระบบการขนส่งก๊าซปิโตรเลียมเหลวทางท่อ
พ.ศ. ๒๕๖๑

อาศัยอำนาจตามความในข้อ
๙ และข้อ ๑๘ แห่งกฎกระทรวงระบบการขนส่งก๊าซปิโตรเลียมเหลวทางท่อ พ.ศ. ๒๕๖๐
ออกตามความในพระราชบัญญัติควบคุมน้ำมันเชื้อเพลิง พ.ศ. ๒๕๔๒ ซึ่งแก้ไขเพิ่มเติมโดยพระราชบัญญัติควบคุมน้ำมันเชื้อเพลิง
(ฉบับที่ ๒) พ.ศ. ๒๕๕๐ รัฐมนตรีว่าการกระทรวงพลังงานออกประกาศไว้ ดังต่อไปนี

ข้อ ๑[๑]  ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๒  ในประกาศนี้
มาตรฐาน API 570 หมายความว่า
มาตรฐานที่กำหนดโดยสถาบันปิโตรเลียมแห่งประเทศสหรัฐอเมริกา ลำดับที่ 570 เรื่อง Piping Inspection Code: In - service Inspection, Rating, Repair, and Alteration of Piping Systems
มาตรฐาน API 1160 หมายความว่า
มาตรฐานที่กำหนดโดยสถาบันปิโตรเลียมแห่งประเทศสหรัฐอเมริกา ลำดับที่ 1160 เรื่อง Managing System Integrity for Hazardous Liquid Pipelines

ข้อ
๓  ให้ผู้ประกอบกิจการควบคุมต้องจัดให้มีการทดสอบและตรวจสอบระบบการขนส่งก๊าซปิโตรเลียมเหลวทางท่อให้เป็นไปตามหลักเกณฑ์และวิธีการที่กำหนดไว้ตามประกาศนี้

ข้อ
๔  การทดสอบและตรวจสอบระบบการขนส่งก๊าซปิโตรเลียมเหลวทางท่อ
ให้ใช้วิธีตามมาตรฐานการออกแบบ หรือมาตรฐาน API 570 หรือมาตรฐาน API 1160
แล้วแต่กรณี และต้องปฏิบัติตามหลักเกณฑ์และวิธีการท้ายประกาศนี้ ดังต่อไปนี้
(๑) กรณีสร้างขึ้นใหม่ในการขอรับใบอนุญาตให้ทดสอบและตรวจสอบท่อ ไม่น้อยกว่าตามหลักเกณฑ์และวิธีการที่
๑ ท้ายประกาศนี้
(๒) กรณีขอต่ออายุใบอนุญาตประจำปีให้ทดสอบและตรวจสอบระบบการขนส่งก๊าซปิโตรเลียมเหลวทางท่อเหนือพื้นดิน
ด้วยวิธีพินิจด้วยสายตาภายนอก (external visual examination) ส่วนระบบการขนส่งก๊าซปิโตรเลียมเหลวทางท่อใต้พื้นดิน
ให้ทดสอบและตรวจสอบด้วยวิธี above - grade visual surveillance  ทั้งนี้ ระบบการขนส่งก๊าซปิโตรเลียมเหลวทางท่อเหนือพื้นดิน
ให้หมายความรวมถึงระบบการขนส่งก๊าซปิโตรเลียมเหลวทางท่อที่มีท่อเหนือพื้นดินซึ่งติดตั้งอยู่กับสะพานวางท่อ
(Pipe Bridge) หรือชั้นวางท่อ (Pipe Rack) และระบบการขนส่งก๊าซปิโตรเลียมเหลวทางท่อเหนือพื้นดินที่ประกอบด้วยท่อใต้พื้นดินบางส่วนรวมอยู่ในเส้นท่อเดียวกัน
(๓) กรณีทดสอบและตรวจสอบตามวาระ สำหรับระบบการขนส่งก๊าซปิโตรเลียมเหลวทางท่อเหนือพื้นดิน
ให้ทดสอบและตรวจสอบท่อไม่น้อยกว่าตามหลักเกณฑ์และวิธีการที่ ๒ ท้ายประกาศนี้
โดยให้ทดสอบและตรวจสอบตามวาระครั้งแรกภายในห้าปีนับแต่วันที่ได้รับใบอนุญาต และครั้งต่อไปภายในทุกห้าปี
นับแต่วันที่ทดสอบและตรวจสอบครั้งหลังสุด  ทั้งนี้ ระบบการขนส่งก๊าซปิโตรเลียมเหลวทางท่อเหนือพื้นดิน
ให้หมายความรวมถึงระบบการขนส่งก๊าซปิโตรเลียมเหลวทางท่อที่มีท่อเหนือพื้นดินซึ่งติดตั้งอยู่กับสะพานวางท่อ
(Pipe Bridge) หรือชั้นวางท่อ (Pipe Rack) และระบบการขนส่งก๊าซปิโตรเลียมเหลวทางท่อเหนือพื้นดินที่ประกอบด้วยท่อใต้พื้นดินบางส่วนรวมอยู่ในเส้นท่อเดียวกัน
(๔) กรณีทดสอบและตรวจสอบตามวาระ สำหรับระบบการขนส่งก๊าซปิโตรเลียมเหลวทางท่อใต้พื้นดิน
ให้ทดสอบและตรวจสอบท่อไม่น้อยกว่าตามหลักเกณฑ์และวิธีการที่ ๓ ท้ายประกาศนี้โดยให้ทดสอบและตรวจสอบตามวาระครั้งแรกภายในห้าปีนับแต่วันที่ได้รับใบอนุญาต
และครั้งต่อไปภายในทุกห้าปี นับแต่วันที่ทดสอบและตรวจสอบครั้งหลังสุด
ในกรณีมีเหตุจำเป็นที่ผู้ประกอบกิจการควบคุม
ไม่สามารถทดสอบและตรวจสอบท่อตามระยะเวลาที่กำหนดไว้ในวรรคหนึ่งได้
ผู้ประกอบกิจการควบคุมอาจขอขยายระยะเวลาโดยยื่นหนังสือถึงอธิบดีกรมธุรกิจพลังงาน
พร้อมเอกสารการประเมินความเสี่ยงในการใช้งานระบบการขนส่งก๊าซปิโตรเลียมเหลวทางท่อใต้พื้นดิน
ภายในหนึ่งร้อยแปดสิบวันแต่ไม่น้อยกว่าสามสิบวันก่อนครบกำหนดระยะเวลาการทดสอบและตรวจสอบ
เมื่ออธิบดีกรมธุรกิจพลังงานพิจารณาแล้วเห็นว่ามีเหตุจำเป็นและระบบการขนส่งก๊าซปิโตรเลียมเหลวทางท่อใต้พื้นดินนั้น
มีความมั่นคงแข็งแรง อาจมีคำสั่งอนุญาตขยายระยะเวลาออกไปได้อีกไม่เกินห้าปี
นับแต่วันที่ครบกำหนดเวลาทดสอบและตรวจสอบดังกล่าวได้
(๕) ในกรณีผลการทดสอบและตรวจสอบระบบการขนส่งก๊าซปิโตรเลียมเหลวทางท่อตามวิธีการทดสอบและตรวจสอบใน
(๑) (๒) (๓) หรือ (๔) แล้วแต่กรณี นั้น ปรากฏเหตุอันควรสงสัยจากการทดสอบและตรวจสอบว่า
อาจทำให้เกิดความไม่มั่นคงแข็งแรงต่อระบบการขนส่งก๊าซปิโตรเลียมเหลวทางท่อหรืออาจเกิดอันตรายขึ้นเมื่อใช้งานต่อไปและจำเป็นต้องได้รับการแก้ไข
ให้ผู้ประกอบกิจการควบคุมนำเสนอวิธีการแก้ไข
และวิธีการทดสอบและตรวจสอบให้อธิบดีกรมธุรกิจพลังงานเห็นชอบเมื่อได้รับความเห็นชอบแล้ว
จึงดำเนินการได้

ประกาศ
ณ วันที่ ๒๔ กันยายน พ.ศ. ๒๕๖๑
ศิริ  จิระพงษ์พันธ์
รัฐมนตรีว่าการกระทรวงพลังงาน

[เอกสารแนบท้าย]

๑.
หลักเกณฑ์และวิธีการการทดสอบและตรวจสอบระบบการขนส่งก๊าซปิโตรเลียมเหลวทางท่อ

(ดูข้อมูลจากภาพกฎหมาย)

พิมพ์มาดา/จัดทำ
๗
กุมภาพันธ์ ๒๕๖๒

[๑]
ราชกิจจานุเบกษา เล่ม ๑๓๕/ตอนพิเศษ ๒๖๔ ง/หน้า ๑/๒๒ ตุลาคม ๒๕๖๑